Document ID: /roh_data/filtered/fineweb-2-filterrobots_roh.jsonl.gz/53512

Tiefbauamt
Uffizi da construcziun bassa
Ufficio tecnico
La Regenza ha approvà in project per construir rempars per il torrent Ova d'Alvra en la vischnanca da La Punt Chamues-ch ed ha deliberà ina contribuziun chantunala da 300 000 francs per la correcziun dal curs d'aua. Supplementarmain sa participescha la Confederaziun cun ina contribuziun da 525 000 francs a quest project.
L'intschess dal torrent Ova d'Alvra è per fortuna vegnì schanegià en il passà da grondas auas grondas. Tuttina è l'aua vegnida stabilisada traject per traject cun rempars a las rivas en il territori d'abitadi, quai per impedir che questas zonas vegnian lavadas or. En intgins lieus èn quests rempars pauc stabils e per part donnegiads. Plinavant ha in'examinaziun detagliada da la situaziun d'auas grondas mussà che la capacitad da deflussiun en l'aual è limitada. Il motiv per quai èn en emprima lingia las numerusas punts en la zona dal vitg. A chaschun d'auas grondas pon questas punts sa stuppar cun laina da grava. Per meglierar l'entira protecziun cunter aua gronda duain las construcziuns existentas vegnir reparadas e remplazzadas sche necessari en il rom dal project. Per quest intent vegnan construids rempars a las rivas en furma da rempars da terra e da crappa da bloc. A l'ur sura dal territori d'abitadi vegn construì in stabiliment per retegnair laina da grava. Quel impedescha che la laina apportada dal curs sura da l'aual vegnia transportada fin als sutpassadis da las punts situads pli engiu.